A BIZOTTSÁG HATÁROZATA
(2008. június 11.)
a Közösségen belül a cukoripar szerkezetátalakítására szolgáló ideiglenes rendszer keretében a 2006/2007-es és 2007/2008-as gazdasági években szerkezetátalakításon átesett vállalkozásoknak és termelőknek nyújtandó visszamenőleges szerkezetátalakítási támogatás tagállamonkénti összegének meghatározásáról
(az értesítés a C(2008) 2557. számú dokumentummal történt)
(Csak a spanyol, a cseh, a görög, a francia, az angol, az olasz, a lett, a magyar, a holland, a portugál, a szlovák, a szlovén, a finn és a svéd nyelvű szöveg hiteles.)
(2008/445/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a Közösségen belül a cukoripar szerkezetátalakítására szolgáló ideiglenes rendszer megállapításáról szóló, 2006. február 20-i 320/2006/EK tanácsi rendeletre (1) és a közös agrárpolitika finanszírozásáról szóló 1290/2005/EK rendelet módosítására,
tekintettel a Közösségen belül a cukoripar szerkezetátalakítására szolgáló ideiglenes rendszer megállapításáról szóló 320/2006/EK rendelet végrehajtására vonatkozó részletes szabályok megállapításáról szóló, 2006. június 27-i 968/2006/EK bizottsági rendeletre (2) és különösen annak 16a. cikke (1) bekezdésére,
mivel:
(1)
A 320/2006/EK rendelet 3. cikkének (8) bekezdése egyes vállalkozások és termelők számára a szerkezetátalakításra szolgáló ideiglenes rendszer keretében kifizetett összegek visszamenőleges növekedésének kifizetéséről rendelkezik. A 968/2006/EK rendelet 16a. cikke meghatározza a növekedés kiszámítására vonatkozó részleteket. E rendelkezés (1) bekezdésének harmadik albekezdése értelmében a Bizottság érintett tagállamonként megállapítja a kifizetések összegeit, hogy a tagállam 2008 júniusában teljesíteni tudja a kifizetéseket a kedvezményezettek számára.
(2)
A visszamenőleges kifizetések olyan összegekre vonatkoznak, amelyek a vállalkozásoknak és termelőknek a 2006/2007-es és a 2007/2008-as gazdasági években nyújtott támogatás és az azon támogatás közötti pozitív különbözetet képezik, amelyet a 2008/2009-es gazdasági évre vonatkozó feltételek mellett nyújtottak volna.
(3)
A Franciaország és Belgium esetében megállapított összegek figyelembe veszik a határokon átnyúló cikóriaszállításokat, illetve a belga inulinszirup-gyártókat ellátó francia termelők részére a francia hatóságok által teljesített kifizetéseket, csakúgy mint a francia inulinszirup-gyártókat ellátó belga termelők részére a belga hatóságok által teljesített kifizetéseket,
ELFOGADTA EZT A HATÁROZATOT:
1. cikk
Az érintett tagállamonként a 968/2006/EK rendelet 16a. cikke (1) bekezdésének harmadik albekezdésével összhangban megállapítandó összegeket a határozat melléklete tartalmazza.
2. cikk
Ennek a határozatnak a Belga Királyság, a Cseh Köztársaság, Írország, a Görög Köztársaság, a Spanyol Királyság, a Francia Köztársaság, az Olasz Köztársaság, a Lett Köztársaság, a Magyar Köztársaság, a Holland Királyság, a Portugál Köztársaság, a Szlovén Köztársaság, a Szlovák Köztársaság, a Finn Köztársaság és a Svéd Királyság a címzettjei.
Kelt Brüsszelben, 2008. június 11.